ครม.รับทราบแผนขับเคลื่อนแรงงานรองรับ 10 อุตสาหกรรมเป้าหมายในพื้นที่เขตพัฒนาพิเศษภาคตะวันออก
ครม.รับทราบแผนขับเคลื่อนแรงงานรองรับ 10 อุตสาหกรรมเป้าหมายในพื้นที่เขตพัฒนาพิเศษภาคตะวันออกนางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี หรือ ครม.ได้รับทราบแผนขับเคลื่อนการดำเนินงานของศูนย์บริหารแรงงานเขตพัฒนาพิเศษภาคตะวันออก ที่ตั้งขึ้นเพื่อให้บริการข้อมูลแรงงานในพื้นที่ ส่งเสริมการมีงานทำและคุ้มครองแรงงาน รวมถึงพัฒนาทักษะฝีมือแรงงาน อำนวยความสะดวกเกี่ยวกับการตรวจลงตราและอนุญาตทำงานแก่ผู้บริหาร ช่างฝีมือ ผู้ชำนาญ การดำเนินงานของปีงบประมาณ 2562 ศูนย์ฯได้ทำการจัดหางาน 29,262 คน  พัฒนาฝีมือแรงงาน แบ่งเป็น อบรมและทดสอบฝีมือ 92,444 คน และยกระดับทักษะแรงงาน 668,000 คน และตรวจตราสถานประกอบการตามมาตรฐานกฎหมาย 891 แห่ง เป็นต้นสำหรับแผนการดำเนินงานในปีงบประมาณ 2563 ประกอบด้วย จัดหางานให้กลุ่มอุตสาหกรรมปัจจุบัน เป้าหมาย 28,000 คน และกลุ่มอุตสาหกรรมที่จะเปิดรับในอนาคต เช่น อุตสาหกรรมหุ่นยนต์และดิจิทัล เป้าหมาย 92,618 คน แนะแนวอาชีพให้นักเรียน นักศึกษามีเป้าหมาย 130,800 คน ตรวจลงตราและออกใบอนุญาตทำงาน เป้าหมาย 10,500 คน ฝึกอบรมและทดสอบมาตรฐานฝีมือแรงงาน 10 อุตสาหกรรม เป้าหมาย 10,000 คน นอกจากนี้ กรมพัฒนาฝีมือแรงงาน จัดตั้งสถาบันพัฒนาบุคลากรสาขาเทคโนโลยีอัตโนมัติและหุ่นยนต์ ณ สถาบันพัฒนาฝีมือแรงงาน 3 ชลบุรี เพื่อยกระดับฝีมือแรงงานไทยให้เป็นแรงงานฝีมือชั้นสูงรองรับการขับเคลื่อนเศรษฐกิจในพื้นที่ภาคตะวันออก โดยปีงบประมาณ 2563 จะเน้นการสร้างหลักสูตรและครูต้นแบบ มีเป้าหมายการฝึกอบรม 1,100 คน ใน 5 สาขา ได้แก่ สาขาเทคโนโลยีอัตโนมัติ สาขาหุ่นยนต์อุตสาหกรรม สาขาการเรียนโปรแกรมด้านการผลิต สาขาเทคโนโลยีการผลิตและสาขาการบริหารการผลิต